Midt- og Vestsjællands Politi efterlyser gerningsmanden til et voldeligt overfald på en 12-årig pige på Møllehusvej i Roskilde, fredag den 19. december kl. ca. 14:00.

Gerningsmanden henvendte sig på pigens bopæl, hvor hun var alene hjemme, og spurgte efter en person, der ikke boede på adressen.

Gerningsmanden skubbede herefter pigen ind i entreen, hvor han sagde, at hun skulle tage bukserne af samtidig med, at han begyndte at lukke sit bælte op.

Pigen skreg, hvorefter gerningsmanden fastholdt hende samtidig med, at han slog hende oveni hovedet. Pigen fortsatte med at skrige, hvorefter gerningsmanden forlod stedet i ukendt retning.

Gerningsmanden beskrives som: Mand, dansker og lys i huden, ca. 30 år gammel, ca. 180 cm høj og tynd af bygning. Han havde mørkt, kortklippet hår, var glatbarberet og uden skægstubbe. Han var iført en sort jakke af ukendt stof med lynlås, karrygule bukser og isat bælte med almindelig bæltelukning.

Politiet efterlyser vidner, der kan have set gerningsmanden i eller omkring området ved Møllehusvej før eller efter episoden, og oplysninger i sagen kan gives til Midt- og Vestsjællands Politi, tlf. 4635 1448 eller via nærmeste politi på tlf. 114